SKLEP SVETA (EU) 2022/2242

z dne 14. novembra 2022

o finančnih prispevkih članic Evropskega razvojnega sklada za financiranje tega sklada, ki določa zgornjo mejo za leto 2024, letni znesek za leto 2023 in znesek prvega obroka za leto 2023 ter okvirno in nezavezujočo napoved pričakovanih letnih zneskov prispevkov za leti 2025 in 2026

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije (1), in zlasti člena 7(2) v povezavi s členom 14(3) Notranjega sporazuma,

ob upoštevanju Uredbe Sveta (EU) 2018/1877 (2) z dne 26. novembra 2018 o finančni uredbi, ki se uporablja za 11. Evropski razvojni sklad, in razveljavitvi Uredbe (EU) 2015/323 ter zlasti člena 19(2) Uredbe,

ob upoštevanju predloga Evropske komisije,

ob upoštevanju naslednjega:

(1) V skladu s postopkom iz členov 19 do 22 in zlasti člena 19(2) Uredbe (EU) 2018/1877 Komisija do 15. oktobra 2022 predloži predlog, ki določa zgornjo mejo zneska prispevkov članic v Evropski razvojni sklad (v nadaljnjem besedilu: ERS) za leto 2024, letni znesek prispevkov za leto 2023 in znesek prvega obroka prispevkov za leto 2023 ter vključuje okvirno in nezavezujočo napoved pričakovanih letnih zneskov prispevkov za leti 2025 in 2026.

(2) V skladu s členom 46 Uredbe (EU) 2018/1877 Evropska investicijska banka (EIB) Komisiji sporoči posodobljene ocene obveznosti in plačil za instrumente, ki jih upravlja.

(3) Člen 20(1) Uredbe (EU) 2018/1877 določa, da se pri zahtevkih za prispevke najprej porabijo zneski, določeni v prejšnjih ERS . Zato bi bilo treba pozvati k vplačilu sredstev za Komisijo in za EIB na podlagi Uredbe (EU) 2018/1877.

(4) Člen 152 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (3) (v nadaljnjem besedilu: sporazum o izstopu) določa, da Združeno kraljestvo Velike Britanije in Severne Irske (v nadaljnjem besedilu: Združeno kraljestvo) ostane članica ERS do zaključka 11. ERS in vseh prejšnjih nezaključenih ERS. Vendar se na podlagi člena 153 sporazuma o izstopu delež Združenega kraljestva od sproščenih sredstev iz projektov v okviru 11. ERS, če so bila ta sredstva sproščena po 31. decembru 2020, ali prejšnjih ERS ne uporabi ponovno.

(5) Sklep Sveta (EU) 2021/1941 (4) določa zgornjo mejo letnega zneska prispevkov članic ERS za leto 2023, in sicer v višini 1 800 000 000 EUR za Komisijo in v višini 300 000 000 EUR za EIB.

(6) Da bi se omogočila takojšnja uporaba ukrepov iz tega sklepa, bi moral sklep začeti veljati na dan objave v Uradnem listu Evropske unije –

SPREJEL NASLEDNJI SKLEP:

Člen 1 Zgornja meja letnega zneska prispevkov članic Evropskega razvojnega sklada (v nadaljnjem besedilu: ERS) za leto 2024 se določi v višini 1 600 000 000 EUR. Razdeli se na 1 300 000 000 EUR za Komisijo in 300 000 000 EUR za Evropsko investicijsko banko (v nadaljnjem besedilu: EIB).

Člen 2 Letni znesek prispevkov članic ERS za leto 2023 se določi v višini 2 100 000 000 EUR. Razdeli se na 1 800 000 000 EUR za Komisijo in 300 000 000 EUR za EIB.

Člen 3 Članice ERS plačajo posamezne prispevke za ERS Komisiji in EIB v okviru prvega obroka za leto 2023 v skladu s Prilogo k temu sklepu.

Člen 4 Sredstva v višini 42 500 000 EUR iz projektov v okviru 9. ERS, za katera obveznosti niso bile prevzete ali ki so bila sproščena, se povrnejo z zmanjšanjem plačila prvega obroka za leto 2023, kot določa člen 3.

Člen 5 Okvirna nezavezujoča napoved pričakovanih letnih zneskov prispevkov za leto 2025 se določi v višini 900 000 000 EUR za Komisijo in v višini 9 000 000 EUR za EIB ter za leto 2026 v višini 600 000 000 EUR za Komisijo in v višini 0 EUR za EIB.

Člen 6 Ta sklep začne veljati na dan objave v Uradnem listu Evropske unije.

V Bruslju, 14. novembra 2022 Za Svet predsednik J. BORRELL FONTELLES

(1) UL L 210, 6.8.2013, str. 1.

(2) UL L 307, 3.12.2018, str. 1.

(3) UL L 29, 31.1.2020, str. 7.

(4) Sklep Sveta (EU) 2021/1941 z dne 9. novembra 2021 o finančnih prispevkih članic Evropskega razvojnega sklada za financiranje tega sklada, vključno z zgornjo mejo za leto 2023, letnim zneskom za leto 2022 in zneskom prvega obroka za leto 2022 ter okvirno in nezavezujočo napovedjo pričakovanih letnih zneskov prispevkov za leti 2024 in 2025 (UL L 396, 10.11.2021, str. 61).